**Şi dacă**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi dacă astăzi te-aş privi

Cum n-am făcut-o niciodată,

Adânc în ochi, şi n-ai clipi.

Poate-aş afla povestea toată.

Şi dacă-n clipe de tăcere

Ţi-aş observa îngândurarea,

Ce cu regrete şi durere

Înnourează-adesea zarea,

Poate-aş găsi la întristare

Un leac din dor şi din dorinţă

Şi-aş prepara o porţie mare,

S-o sorbi pe toată cu credinţă.

Iar după ce tămăduită,

Adânc, în ochi te-aş reprivi,

N-ai mai fi-n suflet răvăşită,

Iar noi, aievea ne-am iubi.